b'\n_START_ARTICLE_\nKari Kallonen\n_START_PARAGRAPH_\nKari Kallonen (s. 11. marraskuuta 1960 Tampere) on suomalainen Vanhassa Raumassa asuva tietokirjailija, p\xc3\xa4\xc3\xa4toimittaja ja musiikkituottaja._NEWLINE_Kallonen on kirjoittanut yhdess\xc3\xa4 Petri Sarjasen kanssa 1997\xe2\x80\x931999 ilmestyneen kolmiosaisen Lauri T\xc3\xb6rnin el\xc3\xa4m\xc3\xa4kertasarjan (Leijonamieli, Purppurasyd\xc3\xa4n, Ristiretki). H\xc3\xa4n kuului my\xc3\xb6s Joint Task Force Full Accounting -osaston suomalais-amerikkalaiseen 56. retkikuntaan, joka l\xc3\xb6ysi ja tutki T\xc3\xb6rnin helikopterin onnettomuuspaikan Vietnamin viidakossa. Uusimmassa el\xc3\xa4m\xc3\xa4kerrassa Kallonen tarkistaa tutkijoiden aikaisemmin esitt\xc3\xa4m\xc3\xa4t v\xc3\xa4itteet ja k\xc3\xa4y l\xc3\xa4pi muun muassa korkeimman oikeuden j\xc3\xa4senen Jussi Tapanin analyysin T\xc3\xb6rnin ep\xc3\xa4tietoisuutta her\xc3\xa4tt\xc3\xa4neest\xc3\xa4 sotilasarvon menetyksest\xc3\xa4. Tutkimuksen mukaan T\xc3\xb6rnille palautui automaattisesti sotilasarvo h\xc3\xa4nen saatuaan tuomiostaan presidentin armahduksen vuonna 1948._NEWLINE_Tuotantoon kuuluvat lis\xc3\xa4ksi el\xc3\xa4m\xc3\xa4kerrat salakuljettaja Algoth Niskasta sek\xc3\xa4 Marskin ritarista ja maailmanmestarista Olavi Alakulpista. Sotahistoriassa h\xc3\xa4nen erikoisalaansa ovat Suomen ja l\xc3\xa4nsivaltojen v\xc3\xa4liset suhteet, ja teos suomalaisista sotilaista Vietnamin sodassa sai eri medioissa julkisuutta. Teokseen T\xc3\xa4htilippu talvisodassa sis\xc3\xa4ltyy Kallosen ulkoasiainministeri\xc3\xb6n arkistosta tekem\xc3\xa4 kirjel\xc3\xb6yt\xc3\xb6, jossa talvisodan aikainen ulkoministeri V\xc3\xa4in\xc3\xb6 Tanner kirjoittaa Suomen Berliinin-l\xc3\xa4hetyst\xc3\xb6\xc3\xb6n Mannerheimin puolesta viestin, jonka mukaan ylip\xc3\xa4\xc3\xa4llikk\xc3\xb6 kielt\xc3\xa4ytyi ottamasta talvisotaan saksalaisia kansallissosialisteja ulkomaisina vapaaehtoisina. _NEWLINE_Kallonen p\xc3\xa4\xc3\xa4si ylioppilaaksi vuonna 1979 Sammon lukiosta ja opiskeli sen j\xc3\xa4lkeen kauppatieteit\xc3\xa4 Tampereen yliopistossa. H\xc3\xa4n aloitti toimittajan uransa Tamperelainen-lehdess\xc3\xa4 ja ty\xc3\xb6skenteli mainostoimittajana Lehtimiehet-Yhtym\xc3\xa4n palveluksessa. Vuonna 1991 Kallonen siirtyi Yhtyneet Kuvalehdet Oy:n palvelukseen \xe2\x80\x93 sittemmin Otavamediaan \xe2\x80\x93 jossa h\xc3\xa4n toimi muun muassa Seura-, Hymy- ja Viva-lehdiss\xc3\xa4 toimitusp\xc3\xa4\xc3\xa4llikk\xc3\xb6n\xc3\xa4. Vuodesta 2016 Kallonen on ty\xc3\xb6skennellyt uutismedia P\xc3\xa4iv\xc3\xa4n Lehden p\xc3\xa4\xc3\xa4toimittajana. H\xc3\xa4nen puolisonsa on Vanhan Rauman kirjakauppias P\xc3\xa4ivi Luosma._NEWLINE_Kallonen on my\xc3\xb6s s\xc3\xa4velt\xc3\xa4nyt ja sanoittanut musiikkia sek\xc3\xa4 k\xc3\xa4\xc3\xa4nt\xc3\xa4nyt englanniksi kappaleiden sanoituksia. H\xc3\xa4nell\xc3\xa4 on North & South -niminen levy-yhti\xc3\xb6.'